section_heading: 1960. – 1980. godine
paragraph_text: Godine 1960. izgrađen je Društveni dom na mjestu današnje trgovine, a 1962. godine dolaze električna struja i asfaltirana je magistralna cesta. Nogometni klub Omladinac iz Nize osnovan je u lipnju 1963. godine. U ljetu je dovršeno igralište i već od jeseni nastupa u ligi tadašnjeg Općinskog nogometnog saveza Našice. Tih je godina klub polučio i možda najbolje rezultate jer osvajanjem titule prvaka Nogometnog saveza Našice plasira se u nogometnu ligu s klubovima iz tadašnjih općina Slatina, Orahovica, Donji Miholjac i Našice. Početkom 60-tih godina u selu je osnovano i dobrovoljno vatrogasno društvo koje je posjedovalo nešto sitne opreme, da bi poslije politikom okrupnjavanja istih društva, bilo pripojeno društvu u Koški. Godine 1967. sagrađena je crkva i posvećena Kraljici Neba i Zemlje, a crkveni god ili kirvaj slavi se zadnju nedjelju u mjesecu svibnju. Prije su se crkveni obredi održavali kod kapelice Sv.Roka u Donjoj Nizi koja je izgrađena 1935. godine, a renovirana 2010. godine. Do izgradnje crkve, Rokovo 16. kolovoza se slavilo kirvaj, a prije 1930-ih godina Gornja Niza je imala kirvaj na Martinje 11. studenog kad i stanovnici Breznice, a Donja Niza na Petrovo 29. lipnja kad su slavili kirvaj Koškani. Početkom 1970-ih godina dosta stanovnika odlazi na rad u inozemstvo. mini|240px|Društveni dom